## Odluka o sadržaju registra računa poslovnih subjekata u banci

### NN 14/2002 (13.2.2002.), Odluka o sadržaju registra računa poslovnih subjekata u banci

# HRVATSKA NARODNA BANKA

354

Na temelju članka 39. stavka 2. pod i) Zakona o Hrvatskoj narodnoj banci
(»Narodne novine«, broj 36/2001) i članka 44. stavka 1. točke 3. Zakona o
platnom prometu u zemlji (»Narodne novine«, broj 117/2001) guverner Hrvatske
narodne banke donio je

## ODLUKU

### o sadrŽaju registra raČuna poslovnih subjekata u banci

Članak 1.

Ovom odlukom uređuje se sadržaj registra računa poslovnih subjekata (u
daljnjem tekstu: registar računa) u banci i Hrvatskoj narodnoj banci.

Poslovni subjekt, u smislu ove odluke, jest pravna osoba, tijelo državne
vlasti, tijelo državne uprave, jedinica lokalne samouprave, jedinica područne
(regionalne) samouprave i fizička osoba koja obavlja registriranu djelatnost u
skladu s propisima.

Članak 2.

Registar računa je evidencija računa poslovnih subjekata otvorenih u
banci i u Hrvatskoj narodnoj banci (u daljnjem tekstu: banka). Registar računa
mora sadržavati podatke propisane ovom odlukom.

Banka može, za svoje potrebe, u registru računa voditi i druge podatke.

Podaci se u registar računa upisuju iz dokumentacije priložene uz
zahtjev za otvaranje računa i iz dokumentacije o promjeni pojedinih podataka.

Članak 3.

U registar računa, za svaki račun, banka upisuje ove podatke:

**1. Broj računa**

Upisuje se broj računa poslovnog subjekta, uključujući vodeći broj banke
u kojoj je račun otvoren.

**2. Tvrtka ili naziv poslovnog subjekta**

Upisuje se puna tvrtka ili naziv poslovnog subjekta iz rješenja o upisu
u sudski registar odnosno u registar nadležnog tijela.

Za poslovne subjekte osnovane na temelju zakona ili dokumenta nadležnog
tijela upisuje se naziv koji im je zakonom odnosno drugim dokumentom određen.

**3. Skraćena tvrtka ili naziv
poslovnog subjekta**

Upisuje se skraćena tvrtka
ili naziv poslovnog subjekta iz rješenja o upisu u sudski registar odnosno u
registar nadležnog tijela ili iz drugog odgovarajućeg dokumenta.

**4. Matični broj poslovnog
subjekta**

Upisuje se matični broj iz
Obavijesti o razvrstavanju prema Nacionalnoj klasifikaciji djelatnosti od Državnog
zavoda za statistiku.

Za fizičke osobe koje
obavljaju registriranu djelatnost u skladu s propisima upisuje se matični broj
koji im je dodijelio Državni zavod za statistiku posredovanjem nadležnog
tijela.

Za račun dijela poslovnog
subjekta upisuje se matični broj poslovnog subjekta.

**5. Sjedište poslovnog
subjekta**

Upisuje se mjesto sjedišta
poslovnog subjekta iz priložene dokumentacije.

**6. Poštanski broj mjesta**

Upisuje se brojčana oznaka
mjesta sjedišta poslovnog subjekta iz Popisa poštanskih brojeva.

**7. Ulica i kućni broj**

Upisuje se naziv ulice i kućni
broj sjedišta, u mjestu sjedišta, poslovnog subjekta iz priložene
dokumentacije.

**8. Županija, grad ili općina**

Upisuje se brojčana oznaka županije,
grada ili općine sjedišta poslovnog subjekta.

Brojčanu oznaku županija,
gradova i općina odredio je Državni zavod za statistiku.

**9. Oblik organiziranja
poslovnog subjekta**

Upisuje se brojčana oznaka iz
Obavijesti o razvrstavanju prema Nacionalnoj klasifikaciji djelatnosti od Državnog
zavoda za statistiku.

**10. Djelatnost poslovnog
subjekta**

Upisuje se brojčana oznaka
djelatnosti poslovnog subjekta prema Nacionalnoj klasifikaciji djelatnosti iz
priložene dokumentacije.

**11.** **Datum
otvaranja računa**

Upisuje se datum kada je račun
otvoren.

**12. Datum zatvaranja računa**

Upisuje se datum kada je račun zatvoren.

**13. Status računa poslovnog subjekta**

Upisuje se za račun za redovno poslovanje, i to:

– oznaka »1« za račun koji je određen kao glavni račun;

– oznaka »2« za račun koji nije određen kao glavni račun.

**14. Blokada računa poslovnog subjekta**

Upisuje se oznaka o tome je li račun blokiran:

– oznaka »1« za račun koji nije blokiran;

– oznaka »2« za račun koji je blokiran.

Članak 4.

Banka je dužna registar računa voditi ažurno, s točnim i potpunim
podacima iz dokumentacije za otvaranje računa i iz dokumentacije o nastalim
promjenama.

Članak 5.

Podaci iz registra računa banaka objedinjavaju se u Jedinstveni registar
računa poslovnih subjekata.

Banka dostavlja podatke, iz svog registra računa, u Jedinstveni registar
računa poslovnih subjekata na način i u rokovima kako je to propisano Odlukom o
Jedinstvenom registru računa poslovnih subjekata.

Članak 6.

Ova odluka stupa na snagu osmog dana od dana objave u »Narodnim
novinama«, a primjenjuje se od 1. travnja 2002.

Danom primjene ove odluke prestaje važiti Odluka o sadržaju i načinu vođenja
registra računa kod ovlaštenih organizacija (»Narodne novine« 68/2001).

O. br: 18-020/01-02/ŽR

Zagreb, 31. siječnja 2002.

Guverner
Hrvatske narodne banke
**dr. Željko Rohatinski,** v. r.

Odluka, NN 14/2002-354